Sospel

Sospel a l'é na comun-a fransèisa ant la region aministrativa dla Provensa-Alp-Còsta Asura, ant ël dipartiment ëd j'Alp Marìtime. As dëstend an sna surfassa ëd 62,39 km², con 3 394 abitant, con na densità ëd 54 abitant al chilòmeter quàder.

La sità a resta an sle doe rive dla Bévéra, che dal sécol ch'a fa XI a son lià dal vej pont: an soa tor a l'avìo stabilije un pedage.

Ël patron a l'é l'arcàngel Michel.

 Stòria 
Dël V sécol a l'era sede ëd vësco.
A l'é stàit comun-a lìbera dla Provensa, peui dla Savòja, ant l'età ëd mes.
Dël sécol ch'a fa XVIII a l'é stàit contà con ij féod ëd Moulinet e Castillon.

Sospel a l'era un pont ëd passage dla stra dla sal; ant ël sécol ch'a fa XI la località a l'era ciamà Hospitellum, miraco për la presensa d'un pòst ëd sosta butà su da l'órdin dj'Ospidalié.

Dël 1944 a l'ha avù la Cros ëd guèra.

 Leu d'anteresse 
Catedral ëd San Michel

 Eveniment e manifestassion 
Durant le Baroquiales, festival d'art baròca la prima quindzen-a ëd luj, për tre di a Sospel as ten-o dij consert ëd mùsica baròca, animassion an sle stra, degustassion e via fòrt.

 Mërcà 
Ël mërcà an ten la dumìnica 'd matin an piassa dla Cabraïa e al giòbia an piassa Gianotti.
A San Michel as ten ël mërcà dij produtor regionaj.

Categorìa:Comun-e dël dipartiment ëd j'Alp Marìtime